<classify> MAHAKAMA ya Rufaa imesema itapanga tarehe ya kutoa uamuzi wa rufaa iliyokatwa na Mkurugenzi wa Mashitaka nchini DPP dhidi ya Mwenyekiti wa Chama cha Demokrasia na Maendeleo Chadema, Freeman Mbowe na Mbunge wa Tarime Mjini, Ester Matiko baada ya kupitia hoja zilizowasilishwa mahakamani hapo na pande zote mbili.Katika uamuzi huo, mahakama hiyo inatarajiwa ama kukubali Mahakama Kuu Kanda ya Dar es Salaam, kuendelea kusikiliza rufaa iliyokatwa na Mbowe na Matiko, kutokana na kufutiwa dhamana katika kesi ya uchochezi iliyopo Mahakama ya Hakimu Mkazi Kisutu au kuitupilia mbali rufaa hiyo. Jopo la Majaji likiongozwa na Mwenyekiti wao, Jaji Stella Mugasha, Mwanaisha Kwariko na Gerald Ndika, lilisema jana kuwa watatoa uamuzi baada ya kusikiliza hoja za upande wa mashitaka na upande wa utetezi, ambao walikuwa wakitoana jasho mahakamani hapo.Katika rufaa hiyo, upande wa mashitaka uliwakilishwa na Mawakili wa Serikali Wakuu, Faraja Nchimbi, Paul Kadushi na Mawakili wa Serikali, Wankyo Saimon, Salum Msemo ambao waliwasilisha hoja tatu za kupinga uwepo wa rufaa Mahakama Kuu. Upande wa utetezi uliongozwa na Wakili Peter Kibatala, Profesa Abdallah Safari, Jeremiah Ntobesya na Dk Rugemeleza Nshala.Wakiwasilisha hoja za kukata rufaa hiyo mahakamani hapo, Wakili Nchimbi alidai kuwa Jaji Sam Rumanyika wa Mahakama Kuu, alipotoka kisheria kwa kuipanga na kuita rufaa hiyo kinyume na Sheria Namba 362 1 cha Mwenendo wa Makosa ya Jinai CPA.Alidai ni rai ya upande wa mashitaka, kwa mujibu wa kifungu hicho, kwamba mchakato mzima wa ushughulikiaji wa rufaa, muomba rufaa anawajibika kuambatanisha nyaraka za kusapoti rufaa yake. Ili muombaji aweze kuwasilisha rufaa mahakamani lazima kuwe na amri ya jaji ambayo ameitoa kuuelekeza upande wa mashitaka. Katika hilo maelekezo yanayotakiwa kutolewa na jaji yanatakiwa kutolewa mara baada ya rufaa kuwasilishwa au baada ya kutoka mahakamani, alidai Nchimbi.Pia alidai kuwa walichukua hatua ya kuangalia utaratibu wa mahakama kwa kuangalia kumbukumbu za Kisutu na mara baada ya Jaji Wilbard Mashauri kutoa uamuzi, Kibatala aliwasilisha mahakamani nia ya kukata rufaa ambapo aliomba mwenendo wa kesi na uamuzi. Alidai upande wa utetezi walipaswa kuambatanisha nyaraka muhimu na baadaye jaji alipaswa kutoa muongozo mbadala uliotolewa na kifungu hicho.Katika hoja ya pili, Nchimbi alidai Mahakama Kuu haikuwapatia haki ya kutosha ya kusikilizwa na kwamba kunyimwa kwa haki hiyo ya kusikilizwa, kunaonesha kuwa Jaji alipotoshwa kisheria kwa kuwanyima waomba rufaa haki ya kusikilizwa. Aliendelea kudai kuwa siku ya kwanza kufika mahakamani, waliwasilisha maombi ya kupatiwa muda wa kutosha wa kujiandaa ili kujitetea katika rufaa ya Mbowe na Matiko, lakini hawakupatiwa muda wa kufanya hivyo, kwani uamuzi ulisomwa saa 6 badala ya saa 8, hali iliyosababisha kushindwa kujiandaa kuwasilisha mapingamizi yao. Samia: Msichague viongozi legelege  <topic>: KITAIFA 